title: 30 vloaz Diwan
text: Gwelout 
  Gouel 30 vloaz Diwan
  Ar Redadeg
  
  Diwan: 1977-2007, 30 vloaz!
  
  Diwan, ur skoliadur klok eus ar skol-vamm d'ar vachelouriezh. Ar brezhoneg, n'eo ket ur yezh kollet. Abaoe 30 vloaz e stourm Diwan evit ar brezhoneg. E 1977 e tigoras ar skol gentañ. E fin 1978, e oa 4 skol. E miz Gwengolo 2007 e oa 34 skol.
  
  Savet eo ar skol gentañ e miz Mae 1977 e Lambaol-Gwitalmeze (30 km eus Brest) diwar skouer ar skolioù euskarek ha kembraek. Ar skolaer kentañ, Denez Abernot a oa e karg eus 5 bugel en ur skol feurmet da Z/Diwan gant ar gumun. Da c'houde, e tigore muioc'h mui a skolioù: e 1977 e Kemper, e Plouneour-Menez, e 1978 e Roazhon...
  
  Un huñvre deuet da wir
  
  D'ar poent-se e oa disheñvel-tre soñjoù an dud diwar-benn Diwan. Aterset zo bet tud er straed evit gouzout o soñjoù: "N'eus ket plas evit ouzhpenn ur yezh e penn ar vugale" a zisklêrias ur skolaer. "Aon o deus an dud met talvoudus eo" a lâras ur vamm yaouank, he bugel e Diwan. E 2008, e tiskleir Anna-Vari Chapalain, renerez Diwan, "un huñvre deuet da wir eo. Ur gammed war-raok. Dav eo kenderc'hel gant an hent ha ledanaat anezhañ e-kerzh an 30 vloaz o tont"
  
  Digoradur al lise.
  
  E 1980 e oa 13 skol dija hag e voe digoret ar c'hentañ klas kentañ-derez e Treglonoù. 3 bloaz goude e voe sinet an emglev kentañ gant an Deskadurezh-Stad. Met, e 1987 e oa kudennoù arc'hant spontus ha dic'hopret eo bet an holl implijidi. Gant ar gudenn-se e vez sinet un emglev all: 51,5 post a vo kemeret e kont gant an Deskadurezh-Stad. Neuze, e 1994 e tigoras al lise, staliet er Releg-Kerhuon. D'ar mare-se ne oa nemet ur skolaj. Met betek 2001 e tigoras 4 skolaj all.
  
  E 2007 e oa 2990 skoliad e diwan a-bezh, 201 lisead en o zouez. Raktresoù a zo da zigeriñ skolioù all c'hoazh, er Vro-Vigoudenn hag e Lokournan (Leon).
  
  Sede ma c'haller laret en deus DIWAN un dazont brav ha n'eo ket echu ar stourm bras evit ar brezhoneg !
  
  30 vloaz, gouel ar gevredigezh ha gouelioù ar skolioù
  
  30 vloaz ar gevredigezh Diwan a zo bet lidet e Karaez d'an 2, 3 & 4 a viz Mae 2008. Ar ger stur a oa "30 vloaz, 3000 skoliad, 30 darvoud : ur bloavezh gouel". Liammet e voe ar gouel-se gant Ar Redadeg, c'hoar ar c'hKorrika e Bro-Euskadi, oc'h ober tro Breizh dibaouez, noz-deiz. Eus Naoned betek Karaez, lec'h ar gouel. War-dro 10.000 den a zo deuet d'ar gouel-se ha gounezet ez eus bet muioc'h eget 60.000 €.
  
  30 vloaz pep skol a zo bet pe a vo lidet ivez : 
  
  E Kommanna d'an 26 & 27 a viz Here 2007
  E Kemper e 2008
  E Brest d'ar 14 a viz Meurzh 2009
  E Lannuon d'an 10 a viz Ebrel 2009
  E Kastell-Paol d'an 8, 9 & 10 a viz Mae 2009 : 
  ...
  
  Liamm
  Lec'hienn 30 vloaz Diwan : 
  Pajenn myspace 30 vloaz Diwan : 
  Pajenn myspace 30 vloaz Diwan Kastell Paol : 
  Diwan
  
  Diwan